Londen-brand: Dodetal styg | Maroela Media
Die uitgebrande Grenfell Tower-gebou in Londen (15 Junie 2017). Foto: AP Photo/Frank Augstein
Brandbestryders het Donderdag die laaste vlamme geblus van die brand wat 'n 24-verdieping woonstelblok in die weste van Londen verwoes en tot die dood van minstens 17 mense gelei het.
Dany Cotton, Londense brandweerkommissaris, het gesê brandbestryders is besig om na nog slagoffers te soek, aangesien gesinne steeds vermis word. Volgens Cotton weet die owerhede nog nie presies hoeveel mense in die brand gesterf het nie en is brandbestryders getraumatiseerd omdat hulle nie meer mense kon red nie.
"Dit is baie tragies, maar ons verwag nie om nog iemand lewend te vind nie," het Cotton aan Sky News gesê. "Die felheid en hitte van die brand was so erg, dit sal 'n absolute wonderwerk wees indien enigiemand lewend gevind word."
Meer as 200 brandbestryders het deur die nag gewerk en dele van die gebou is steeds nie veilig verklaar nie. Al wat nou oorbly is die massiewe uitgebrande gebou in die middel van die werkersklasbuurt.
Maroela Media het vroeër berig die brand het Woensdag in die vroeë oggendure in die Grenfell Tower-woonstelgebou in Noord-Kensington begin. Altesaam 74 mense is beseer, van wie 18 nog kritiek is. 'n Onbekende aantal mense word vermis.
Ongeveer 600 mense het in die 120 woonstelle in Grenfell Tower gewoon. Verskeie huurders het jare lank gekla dat die gebou 'n brandrisiko inhou.
Theresa May, Brittanje se premier, het onderneem dat 'n ondersoek na die oorsaak van die brand gedoen sal word. Sy het gesê sy beplan om vandag die toneel te besoek. Sadiq Khan, burgemeester van Londen, het gesê baie vrae moet beantwoord word oor die veiligheid van verskeie woonstelgeboue in die stad.
Muna Ali (45), 'n vrou wat die brand oorleef het, het gesê die brand het haar aan die 9/11-tragedie herinner. "Die vlamme, ek het nog nooit so iets gesien nie. Die brand het op die hoër vloere begin. Goeiste, dit het so vinnig versprei. Dit het binne 'n halfuur oral versprei."
Meer as £1 miljoen (meer as R16 miljoen) is reeds ingesamel om slagoffers van die tragedie by te staan en vrywilligers en liefdadigheidsorganisasies het deur die nag gewerk om skuiling en kos vir die mense te kry wat hul woonplekke verloor het.
Boodskappe van ondersteuning aan die mense wat deur die reuse brand by die Grenfell Tower-gebou geraak is. Foto: AP Photo/Alastair Grant